LXIX.  Bulla Alano episcopo Antissiodorensi data.--Jus ei confirmat in abbatem S. Germani.   (Laterani, April. 25.) [  Gall. Christ.,  XII, 123.]
ANASTASIUS episcopus, servus servorum Dei, venerabili fratri ALANO Antissiodorensi episcopo ejusque successoribus canonice substituendis in perpetuum.
Quae a praedecessoribus nostris per judicium vel concordiam acta esse noscuntur, in sua volumus stabilitate persistere, ut imposterum robur obtineant confirmationis nostrae munimine roborari. Eapropter, dilecte in domino fili Alane episcope, tuis justis petitionibus gratum accommodantes assensum, concordiam quam praedecessor noster sanctae memoriae papa Eugenius, super controversia quae agitabatur de monasterio B. Germani inter Hugonem bonae memoriae praedecessorem tuum et dilectum filium nostrum Petrum Cluniacensem abbatem et monachos Sancti Germani fecisse dignoscitur, nos ejus vestigiis inhaerentes apostolicae sedis auctoritate firmamus, praecipientes ut in abbatia S. Germani sine Cluniacensis abbatis consilio abbas nullatenus eligatur; electum vero approbandi vel reprobandi canonice, et si dignus fuerit in abbatem benedicendi, tam tu quam successores tui habeatis liberam facultatem; benedictus autem obedientiam episcopo Antissiodorensi promittat. Depositio quoque ipsius, si talis, quod absit, apparuerit judiciario ordine facienda, et tam abbatis quam monachorum canonica correctio ad te nihilominus pertinebit. Chrisma, oleum sanctum, consecrationes altarium vel basilicarum, ordinationes monachorum vel clericorum, qui ad sacros ordines fuerint promovendi, abbas et monachi S. Germani ab Antissiodorensi episcopo tamquam a dioecesano accipiant, donec gratiam apostolicae sedis habuerint. Praeterea memorati praedecessoris nostri papae Eugenii statuta sequentes, praesentis scripti pagina confirmamus, ne quod a praefato Cluniacensi abbate de investitura per baculum ipsi abbati S. Germani factum est, tibi vel ecclesiae tuae imposterum praejudicium faciat, vel aliquod inferat detrimentum, et ne de caetero abbas S. Germani a Cluniacensi abbate investituram per baculum suscipiat prohibemus. Si quis autem hujus nostrae confirmationis paginam sciens contra eam temere venire tentaverit, honoris et officii sui periculum patiatur, aut extrema ultione plectatur, nisi praesumptionem suam digna satisfactione correxerit. Ego Anastasius catholicae Ecclesiae episcopus. Ego B. presbyter cardinalis tit. S. Calixti. Guido presbyter cardinalis tituli S. Chrysogoni. Umbaldus presbyter cardinalis tituli S. Praxedis. Aubericus presbyter cardinalis tituli S. Anastasiae. Julius presbyter cardinalis tituli S. Marcelli. Jordanus presbyter cardinalis tituli SS. Susannae et Felicitatis. Ego B. presbyter cardinalis tit. S. Stephani de Monte-Celio. Johannes presbyter card. S. Johannis et Pauli tit. Pamachii. Johannes presbyter card. tituli SS. Silvestri et Martini. Imarus Tusculanus episcopus. Hugo Ostiensis episcopus. Censius Portuensis episcopus. Gregorius diaconus cardinalis et electus Sabinensis. Rodulphus cardinalis tituli Luciae in Septa solis. Guido diaconus card. S. Mariae in Porticu. Joannes diaconus cardinalis SS. Sergii et Bacchi. Oddo diaconus S. Nicolai in Carcere Tulliano. Datum Laterani per manum Rolandi Romanae ecclesiae presbyteri cardinalis et cancellarii, VII Kalend. Maii, indictione II, Incarnationis Dominicae anno 1154, pontificatus vero domini Anastasii IV papae anno primo.